text:
и други организации на гражданското общество, по-конкретно чрез Платформата на гражданското общество, създадена съгласно член 366.
 4. Комитетът за партньорство може да приема правила за това сътрудничество и диалог.
 Член 285
 Уреждане на спорове
 Глава 13, раздел В, подраздел II от настоящия дял не се прилага към споровете по настоящата глава. Във връзка с всеки такъв спор, след като арбитражният състав представи окончателния си доклад съгласно членове 325 и 326, страните, като вземат предвид доклада, обсъждат подходящите мерки, които да бъдат предприети. Комитетът за партньорство наблюдава изпълнението на тези мерки и осигурява редовен преглед на въпроса, включително чрез механизма по член 284, параграф 3.
 ГЛАВА 10
 Конкуренция
 Раздел А
 Член 286
 Принципи
 Страните признават значението на свободната конкуренция без нарушения за своите търговски и инвестиционни отношения. Страните признават, че антиконкурентните бизнес практики и държавната намеса могат да нарушат правилното функциониране на пазарите и да ограничат ползите от либерализацията на търговията.
 Раздел Б
 Споразумения, злоупотреби с господстващо положение и концентрации
 Член 287
 Законодателна уредба
 1. Всяка от страните приема или запазва в сила съответната си правна уредба, която се прилага към всички икономически сектори (27) и в която е предвидено ефективно решение за всяка от следните практики:
 a)
 хоризонтални и вертикални споразумения между предприятия, решения на сдружения на предприятия и съгласувани практики, които имат за своя цел или резултат възпрепятстването, ограничаването или нарушаването на конкуренцията;
 б)
 злоупотреби от страна на едно или няколко предприятия с господстващо положение;и
 в)
 концентрации между предприятия, които засягат съществено ефективната конкуренция, по-специално в резултат на установяване или засилване на господстващо положение.
 За целите на настоящата глава тази правна уредба ще бъде наричана по-нататък „законодателство в областта на конкуренцията“ (28).
 2. Всички предприятия, независимо дали са частни или публични, са длъжни да спазват законодателството в областта на конкуренцията, посочено в параграф 1. Прилагането на законодателството в областта на конкуренцията не възпрепятства юридически или фактически изпълнението на особени задачи от обществен интерес, които може да са възложени на въпросните предприятия. Дерогациите от законодателството в областта на конкуренцията на страните са ограничени до задачи от обществен интерес, пропорционални с постигането на желаната цел на обществената политика и прозрачни.
 Член 288
 Прилагане
 1. Всяка от страните поддържа функционално независими органи, които отговарят и са надлежно подготвени за пълното и ефективно прилагане на законодателството в областта на конкуренцията, посочено в член 287.
 2. Страните прилагат съответното си законодателство в областта на конкуренцията по прозрачен и недискриминационен начин, като съблюдават принципите на процесуална справедливост и правата на защита на засегнатите предприятия, независимо от тяхната националност или техния режим на собственост.
 Член 289
 Сътрудничество
 1. С оглед на постигането на целите на настоящото споразумение и засилването на ефективното прилагане на законодателството в областта на конкуренцията страните признават, че е от техен взаимен интерес да засилят сътрудничеството по отношение на развитието на политиката в областта на конкуренцията и по отношение на разследването на случаите на споразумения, злоупотреби с господстващо положение и концентрации.
 2. За тази цел органите за защита на конкуренцията на страните се опитват да координират, когато е възможно и уместно, своите действия


text:
по правоприлагане по отношение на същите или свързани случаи.
 3. За улесняване на сътрудничеството по параграф 1 органите за защита на конкуренцията на страните могат да обменят информация.
 Раздел В
 Субсидии
 Член 290
 Принципи
 Страните се споразумяват, че всяка от тях може да отпуска субсидии, когато такива са необходими за постигането на цел на обществената политика. Страните признават обаче, че някои субсидии могат да нарушат правилното функциониране на пазарите и да ограничат ползите от либерализацията на търговията. По принцип страните няма да отпускат субсидии на предприятия, доставящи стоки или услуги, когато тези субсидии се отразяват неблагоприятно на конкуренцията или търговията или има вероятност да им се отразят неблагоприятно.
 Член 291
 Определение и приложно поле
 1. За целите на настоящата глава субсидия означава мярка, която отговаря на условията, предвидени в член 1, параграф 1 от Споразумението за субсидиите и изравнителните мерки, което се съдържа в приложение 1А към Споразумението за СТО (наричано по-нататък „Споразумението за СИМ“), независимо от това дали е отпусната на предприятие, което доставя стоки или услуги.
 Първа алинея не засяга резултатите от бъдещите обсъждания в рамките на СТО за определяне на субсидиите за услуги. В зависимост от напредъка на тези обсъждания на равнище СТО страните могат да приемат в рамките на Комитета за партньорство решение за актуализиране на настоящото споразумение в това отношение.
 2. Разпоредбите на настоящата глава се прилагат към субсидия само ако тази субсидия е определена като специфична по смисъла на член 2 от Споразумението за СИМ. Всяка субсидия, която попада в приложното поле на член 295 от настоящото споразумение, се смята за специфична.
 3. Разпоредбите на настоящата глава се прилагат към субсидиите, отпуснати на всички предприятия, независимо дали са публични или частни. Прилагането на разпоредбите на настоящия раздел не възпрепятства юридически или фактически изпълнението на особени услуги от обществен интерес, възложени на въпросните предприятия. Дерогациите от прилагането на разпоредбите на настоящия раздел са ограничени до задачи от обществен интерес, пропорционални с постигането на възложената им цел на обществената политика и прозрачни.
 4. Член 294 от настоящото споразумение не се прилага към субсидиите, свързани с търговията със стоки, попадащи в приложното поле на Споразумението за селското стопанство, което се съдържа в приложение 1А към Споразумението за СТО (наричано по-нататък „Споразумението за селското стопанство“).
 5. Членове 294 и 295 не се прилагат към аудио-визуалния сектор.
 Член 292
 Връзка със Споразумението за СТО
 Разпоредбите на настоящата глава не засягат правата и задълженията на всяка от страните по член XV ГАТС, член XVI от ГАТТ от 1994 г., Споразумението за СИМ и Споразумението за селското стопанство.
 Член 293
 Прозрачност
 1. На всеки две години всяка от страните уведомява другата страна относно правното основание, формата, размера или бюджета и когато е възможно, получателя на субсидиите, отпуснати по време на отчетния период.
 2. Това уведомление се смята за направено, ако съответната информация е била оповестена от една от страните или от нейно име на обществено достъпен уебсайт до 31 декември на следващата календарна година. Първото уведомление се извършва не по-късно от две години след влизането в сила на настоящото споразумение.
 3.

type: contracts

jurisdiction: EU


text:
За субсидиите, за които се дължи нотификация съгласно Споразумението за СИМ, уведомлението се смята за направено, когато страната изпълни задълженията си за нотифициране по член 25 от Споразумението за СИМ, при условие че нотификацията съдържа цялата информация, изисквана по параграф 1 от настоящия член.
 Член 294
 Консултации
 1. Ако една от страните смята, че отпусната от другата страна субсидия, която не попада в приложното поле на член 295, би могла да засегне неблагоприятно нейните интереси, тази страна може да изрази своето безпокойство пред страната, отпуснала субсидията, и да отправи искане за провеждане на консултации по този въпрос. Получилата искането страна го разглежда добронамерено и с цялото необходимо внимание.
 2. Без да се засягат изискванията за прозрачност по член 293 и с цел намиране на решение, чрез консултациите се цели по-конкретно да се установят целта или предназначението на политиката, поради които се отпуска субсидията, и размерът на въпросната субсидия, както и да се получат данни, които позволяват да се преценят отрицателните последици на субсидията за търговията или инвестициите.
 3. С цел улесняване на консултациите получилата искането страна предоставя информация за въпросната субсидия в срок от 60 дни от датата на получаване на искането.
 4. Ако след получаване на информация за въпросната субсидия отправящата искането страна смята, че тази субсидия се отразява неблагоприятно или би могла да се отрази неблагоприятно на нейните търговски или инвестиционни интереси по непропорционален начин, получилата искането страна ще положи максимални усилия да премахне или да сведе до минимум неблагоприятните последици за търговските или инвестиционните интереси на отправящата искането страна, породени от тази субсидия.
 Член 295
 Субсидии, подчинени на условия
 Всяка от страните подчинява на определени условия следните субсидии, доколкото тези субсидии засягат неблагоприятно търговията или инвестициите на другата страна или има вероятност да ги засегнат неблагоприятно:
 a)
 правна договорка, съгласно която държавата пряко или косвено отговаря за покриването на дълговете или финансовите задължения на определени предприятия, е допустима, при условие че покриването на дълговете и финансовите задължения е ограничено по отношение на размера на тези дългове и финансови задължения или на срока на такава отговорност; и
 б)
 субсидии, отпускани на несъстоятелни предприятия или на предприятия в затруднено финансово положение, под различна форма (включително заеми и гаранции, безвъзмездни парични средства, капиталови инжекции, предоставяне на активи под пазарните цени и освобождаване от данъци) със срок, по-дълъг от една година, са допустими, при условие че е бил изготвен надежден план за преструктуриране въз основа на реалистични прогнози с цел гарантиране на възстановяването на дългосрочната жизнеспособност на несъстоятелното предприятие или предприятието в затруднено финансово положение в разумен срок и с участие на предприятието в разходите за преструктуриране (29), (30).
 Член 296
 Използване на субсидиите
 Всяка от страните гарантира, че предприятията използват субсидиите, отпуснати от една от страните, единствено за целта на обществената политика, за която са били отпуснати субсидиите.
 Раздел Г
 Общи разпоредби
 Член 297
 Уреждане на спорове
 Страните не могат да използват процедурите за уреждане на спорове, предвидени в глава 13 от настоящото споразумение, за въпроси, възникнали при прилагането на раздел Б от настоящата глава или на член 294, параграф


text:
4.
 Член 298
 Поверителност
 1. Когато обменят информация съгласно настоящата глава, страните вземат предвид ограниченията, наложени от съответните им законодателства по отношение на професионалната и търговската тайна, и осигуряват защитата на търговските тайни и друга поверителната информация.
 2. Всяка информация, съобщена съгласно настоящата глава, се третира от получаващата я страна като поверителна, освен ако другата страна, в съответствие с вътрешното си законодателство, не е разрешила разкриването на информацията или предоставянето ѝ на широката общественост.
 Член 299
 Клауза за преглед
 Страните осигуряват непрекъснат преглед на въпросите, уредени в настоящата глава. Всяка от страните може да отнася тези въпроси за разглеждане от Комитета за партньорство. Освен ако не се споразумеят за друго, страните правят преглед на напредъка по прилагане на настоящата глава на всеки пет години след влизането в сила на настоящото споразумение.
 ГЛАВА 11
 Държавни предприятия
 Член 300
 Делегирани правомощия
 Освен ако не е предвидено друго, всяка от страните гарантира, че всяко предприятие, в това число държавно предприятие, предприятие, на което са предоставени специални права или привилегии, или определен монопол, на което една от страните е делегирала регулаторно, административно или друго държавно правомощие на което и да е равнище на управление, при упражняване на това правомощие действа съобразно задълженията на страната, предвидени в настоящото споразумение.
 Член 301
 Определения
 За целите на настоящата глава:
 a)
 „държавно предприятие“ означава предприятие, в това число дъщерно дружество, в което една от страните пряко или косвено:
 i)
 притежава повече от 50 % от записания капитал на предприятието или контролира повече от 50 % от гласовете, свързани с емитираните от това предприятие акции/дялове;
 ii)
 може да назначава повече от половината от членовете на управителния съвет или на равностоен орган на предприятието; или
 iii)
 може да контролира предприятието;
 б)
 „предприятие, на което са предоставени специални права или привилегии“ означава всяко публично или частно предприятие, в това число дъщерно дружество, на което една от страните е предоставила юридически или фактически специални права или привилегии. Специални права или привилегии се предоставят от една от страните, когато тя определя или ограничава до две или повече броя на предприятията, на които е разрешено да доставят стока или услуга по критерии, които не са обективни, пропорционални и недискриминационни, съществено засягайки по този начин способността на което и да било друго предприятие да доставя същата стока или услуга на същата територия при равностойни по същество условия;
 в)
 „определен монопол“ означава субект, извършващ търговска дейност, в това число група от субекти или държавен орган и всяко тяхно дъщерно дружество, който субект за съответния пазар на територията на една от страните е определен за единствен доставчик или купувач на стока или услуга, като това понятие не включва субекти, на които е предоставено изключително право върху интелектуална собственост, само на основание на това предоставяне;
 г)
 „търговски дейности“ означава дейности, чийто краен резултат е производството на стока или предоставянето на услуга, която ще бъде продадена на съответния пазар в количества и на цени, определени от предприятието, като това се извършва със стопанска цел, но не включва дейности, извършвани от предприятие, което:
 i)
 действа с нестопанска цел;
 ii)
 действа


text:
на принципа за покриване на разходите; или
 iii)
 предоставя обществени услуги;
 д)
 „търговски съображения“ означава цената, качеството, наличността, възможността за пазарна реализация, транспортирането и другите ред и условия на закупуване или продажба или други фактори, които обичайно биха били отчетени при вземането на търговски решения от предприятие, действащо съобразно с принципите на пазарната икономика в съответния икономически сектор или промишлен отрасъл; и
 е)
 „да определи“ означава да установи или разреши монопол или да разшири обхвата на монопол така, че да обхваща допълнителна стока или услуга.
 Член 302
 Приложно поле
 1. Страните потвърждават правата и задълженията си по член XVII, параграфи 1—3 от ГАТТ от 1994 г., по Договореността относно тълкуването на член XVII от ГАТТ от 1994 г., както и по член VIII, параграфи 1, 2 и 5 ГАТС.
 2. Настоящата глава се прилага към всяко предприятие по член 300, което извършва търговска дейност. Когато едно предприятие извършва както търговски, така и нетърговски дейности (31), само търговските дейности на това предприятие влизат в приложното поле на настоящата глава.
 3. Настоящата глава се прилага към всички предприятия по член 300 на централно и на по-ниско равнище на управление.
 4. Настоящата глава не се прилага към за възлагане на обществени поръчки, извършвано от една от страните или от нейни възложители, по смисъла на обществените поръчки, които попадат в приложното поле на членове 278 и 279.
 5. Настоящата глава не се прилага към услуга, доставяна при упражняване на държавната власт по смисъла на ГАТС.
 6. Член 304:
 a)
 не се прилага към секторите по членове 143 и 148;
 б)
 не се прилага към мярка на държавно предприятие, предприятие, на което са предоставени специални права или привилегии, или определен монопол, ако за същата мярка, в случай че е била приета или запазена от една от страните, би се прилагала формулирана от въпросната страна резерва по отношение на задължение за национално третиране или задължение за третиране като най-облагодетелствана нация по член 144, съгласно изложеното в списъка на страната в приложение VIII-А за Европейския съюз или в приложение VIII-Д за Република Армения; и
 в)
 не се прилага към търговски дейности на държавно предприятие, предприятие, на което са предоставени специални права или привилегии, или определен монопол, ако същата дейност би засегнала търговията с услуги, по отношение на която една от страните е поела задължение по членове 149 и 150, съобразно условията и квалификациите, определени в списъка на въпросната страна в приложение VIII-Б за Европейския съюз и в приложение VIII-Е за Република Армения;
 Член 303
 Общи разпоредби
 1. Без да се засягат правата и задълженията на страните по настоящата глава, никоя от разпоредбите на настоящата глава не възпрепятства страните да създават или да запазват държавни предприятия, да определят или да запазват монополи или да предоставят на предприятията специални права или привилегии.
 2. Никоя от страните не може да изисква от предприятията, които попадат в приложното поле на настоящата глава, да действат по начин, който е в противоречие с настоящото споразумение, нито да ги насърчава да действат по такъв начин.
 Член 304
 Недопускане на дискриминация и търговски съображения
 1.


text:
Всяка от страните гарантира, че нейните държавни предприятия, определени монополи и предприятия, на които са предоставени специални права или привилегии, когато извършват търговски дейности:
 a)
 при закупуването или продажбата на стоки или услуги се водят от търговски съображения, освен когато изпълняват задълженията си за предоставяне на обществена услуга, които не са в противоречие с буква б);
 б)
 при закупуването или продажбата на стоки или услуги:
 i)
 предоставят на стоките или услугите, доставяни от предприятие на другата страна, третиране, което е не по-малко благоприятно от това, което предоставят на сходни стоки или сходни услуги, доставяни от предприятията на въпросната страна; и
 ii)
 предоставят на стоките или услугите, доставяни от предприятия на другата страна, установени на нейна територия, третиране, което е не по-малко благоприятно от това, което предоставят на сходни стоки или сходни услуги, доставяни от предприятия на съответния пазар на нейна територия, които са установени предприятия на въпросната страна; и
 в)
 при продажбата на стоки или услуги:
 i)
 предоставят на предприятията на другата страна третиране, което е не по-малко благоприятно от това, което предоставят на предприятията на въпросната страна; и
 ii)
 предоставят на предприятията на другата страна, установени на нейна територия, третиране, което е не по-малко благоприятно от това, което предоставят на предприятията на съответния пазар на нейна територия, които са установени предприятия на въпросната страна.
 2. Параграф 1 не възпрепятства държавните предприятия, предприятията, на които са предоставени специални права или привилегии, или определените монополи да:
 a)
 закупуват или да доставят стоки или услуги при различни ред или условия, включително такива, свързани с цената, при условие че тези различни ред или условия са съобразени с търговски съображения; и
 б)
 откажат да закупят или да доставят стоки или услуги, при условие че този отказ е мотивиран от търговски съображения.
 Член 305
 Регулаторни принципи
 1. Всяка от страните се стреми да гарантира, че предприятията по член 300 спазват международно признатите стандарти за корпоративно управление.
 2. Всяка от страните гарантира, че за да могат да изпълняват ефективно и безпристрастно регулаторната си функция при сходни обстоятелства по отношение на всички предприятия, чиято дейност регулират, в това число държавни предприятия, предприятия, на които са предоставени специални права или привилегии, и определени монополи, регулаторните органи, създадени или запазени от една от страните, не се отчитат пред никое от предприятията, чиято дейност регулират.
 Безпристрастността, с която регулаторните органи изпълняват регулаторните си функции, се преценява спрямо методите на работа или практиката в най-общ смисъл на съответния регулаторен орган.
 За секторите, за които страните са се споразумели в други глави за специални задължения на регулаторните органи, съответната разпоредба в другите глави има предимство.
 3. Всяка от страните гарантира прилагането на законовите и подзаконовите разпоредби по последователен и недискриминационен начин, включително на законовите си и подзаконовите си разпоредби за предприятията, посочени в член 300.
 Член 306
 Прозрачност
 1. Когато една от страните има основания да смята, че интересите ѝ по настоящата глава се засягат неблагоприятно от търговските дейности на предприятие по член 300 на другата страна в рамките на приложното поле на настоящата глава, тя може да поиска писмено другата страна


text:
да предостави информация за операциите на това предприятие, свързани с дейностите, които попадат в приложното поле на настоящата глава.
 В исканията за такава информация трябва да се посочат предприятието, стоките или услугите и съответните пазари и да се включат сведения за това, че предприятието участва в практики, които възпрепятстват търговията или инвестициите между страните.
 2. Информацията, която трябва да се предостави съгласно параграф 1, включва:
 a)
 чия собственост е и каква е структурата на гласуване на предприятието, като се посочват процентът от акциите/дяловете и процентът от правата на глас, които сумарно притежава страната или предприятие по член 300;
 б)
 описание на всички специални акции/дялове или специални права на глас, или други права, които притежава една от страните или предприятие по член 300, когато тези права са различни от правата, произтичащи от обикновените акции/дялове на такъв субект;
 в)
 организационната структура на предприятието; състава на управителния съвет или на равностоен орган, който контролира пряко или косвено такова предприятие; и взаимното участие и други връзки с различни предприятия или групи от предприятия по член 300;
 г)
 описание на това кои държавни ведомства или публични органи регулират или упражняват надзор върху предприятието, описание на йерархичната структура (32) и на правата и практиките на държавните ведомства или публичните органи, свързани с назначаването, възнаграждението или освобождаването от длъжност на лицата на ръководна длъжност;
 д)
 годишните приходи или общата стойност на активите, или и двете; и
 е)
 освобождавания, несъответстващи мерки, имунитети и всякакви други мерки, включително по-благоприятно третиране, приложими на територията на получилата искането страна, спрямо предприятие по член 300.
 3. Параграф 2, букви а)—д) не се прилагат към МСП, както са определени в законовите и подзаконовите разпоредби на страната.
 4. Никоя от разпоредбите на параграфи 1 и 2 не изисква от страните да предоставят поверителна информация, разкриването на която би било в противоречие с техните законови и подзаконови разпореди, би попречило на правоприлагането или по друг начин би навредило на обществения интерес, или би накърнило законните търговски интереси на конкретни предприятия.
 ГЛАВА 12
 Прозрачност
 Член 307
 Определения
 За целите на настоящата глава:
 a)
 „мерки с общо приложение“ включват законови и подзаконови разпоредби, решения, процедури и административни актове с общо приложение, които могат да имат отражение върху въпрос, попадащ в приложното поле на настоящото споразумение; и
 б)
 „заинтересовано лице“ означава всяко физическо или юридическо лице, което може да бъде засегнато от мярка с общо приложение.
 Член 308
 Цел и приложно поле
 Като признават въздействието, което тяхната съответна регулаторна среда може да окаже върху търговията и инвестициите между тях, страните осигуряват предсказуема регулаторна среда и ефикасни процедури за икономическите оператори, по-специално за МСП.
 Член 309
 Публикуване
 1. Всяка от страните гарантира, че мерките с общо приложение, приети след влизането в сила на настоящото споразумение:
 a)
 стават достъпни бързо и лесно чрез официално предназначено за тази цел средство, включително чрез електронно средство, по начин, даващ възможност на всяко лице да се запознае с тях;
 б)
 ясно посочват, доколкото е възможно, целта и основанието на тези мерки; и
 в)
 предвиждат достатъчно време между датата на публикуване и датата на влизане


text:
в сила на тези мерки, освен в надлежно обосновани случаи.
 2. Всяка от страните:
 a)
 се стреми да публикува на достатъчно ранен етап всяко предложение за приемане или изменение на мярка с общо приложение, включително обяснение на целта и обосновката на предложението;
 б)
 осигурява разумна възможност на заинтересованите лица да представят коментарите си по всяко предложение за приемане или изменение на мярка с общо приложение, като дава по-специално достатъчно време за оползотворяване на тези възможности; и
 в)
 се стреми да вземе предвид коментарите, получени от заинтересованите лица във връзка с всяко такова предложение.
 Член 310
 Запитвания и звена за контакт
 1. При влизането в сила на настоящото споразумение всяка от страните определя звено за контакт, за да гарантира ефективното прилагане на настоящото споразумение и да улесни комуникацията между страните по всеки въпрос, попадащ в приложното поле на настоящото споразумение.
 2. По искане на една от страните звеното за контакт на другата страна посочва органа или служителя, компетентен по въпроса, и предоставя необходимото съдействие за улесняване на комуникацията с отправящата искането страна.
 3. Всяка от страните създава или запазва подходящи механизми за отговор на запитвания от лица по отношение на предложените или влезлите в сила мерки с общо приложение, включително по отношение на прилагането на тези мерки. Запитванията могат да бъдат отправяни чрез звената за контакт, създадени съгласно параграф 1, или чрез всеки друг механизъм, когато е целесъобразно, освен ако с настоящото споразумение не бъде създаден специфичен механизъм.
 4. Всяка от страните предвижда процедури на разположение на лицата, които търсят решение на проблемите, възникнали от прилагането на мерките с общо приложение по настоящото споразумение. Тези процедури не засягат никоя от процедурите по обжалване или контрол, които страните създават или запазват съгласно настоящото споразумение. Освен това те не засягат правата и задълженията на страните съгласно глава 13.
 5. Страните признават, че отговорът, даден съгласно настоящия член, не може да бъде окончателен или правно обвързващ, а се дава единствено с информативна цел, освен ако не е предвидено друго в съответните им законови и подзаконови разпоредби.
 6. По искане на една от страните другата страна своевременно предоставя информация и отговаря на въпроси, отнасящи се до всяка мярка с общо приложение или до всяко предложение за приемане или изменение на мярка с общо приложение, за която мярка или за което предложение отправящата искането страна смята, че може да засегне прилагането на настоящото споразумение, независимо от това дали отправящата искането страна е била уведомена предварително за тази мярка.
 Член 311
 Администриране на мерките с общо приложение
 Всяка от страните администрира по еднакъв, обективен, безпристрастен и разумен начин всички мерки с общо приложение. За тази цел при прилагането на такива мерки спрямо конкретни лица, стоки или услуги на другата страна в конкретни случаи, всяка от страните:
 a)
 се стреми да предостави на заинтересованите лица, които са пряко засегнати от дадено производство, разумно предизвестие в съответствие със своите вътрешни процедури, когато производството започне, включително и описание на естеството му, посочване на правното основание, въз основа на което то е започнато, и общо описание на всички спорни въпроси;
 б)


text:
предоставя на заинтересованите лица разумна възможност за представяне на факти и доводи в подкрепа на техните позиции преди предприемането на окончателно административно действие, доколкото времето, естеството на производството и общественият интерес позволяват това; и
 в)
 гарантира, че прилаганите от нея процедури са основани на нейното вътрешно право и го спазват.
 Член 312
 Контрол и обжалване
 1. Всяка от страните създава или поддържа, в съответствие с вътрешното си право, съдебни, арбитражни или административни съдилища или процедури с цел упражняване на бърз контрол и когато има основания за това, поправяне на административно действие по въпроси, попадащи в приложното поле на настоящото споразумение. Тези съдилища или процедури трябва да са безпристрастни и независими от службата или органа, натоварени с административното правоприлагане, а отговорните за тях лица не трябва да имат съществен интерес от резултата от разглеждания въпрос.
 2. Всяка от страните гарантира, че във всички такива съдилища и или в рамките на тези процедури на страните по производството разполагат с правото на:
 a)
 разумна възможност да поддържат или да защитават съответните си позиции; и
 б)
 решение, основано на доказателствата и представените документи, или, ако това се изисква от вътрешното ѝ законодателство, на документите, събрани от административния орган.
 3. Всяка от страните гарантира, че без да се засяга възможността за евентуално обжалване или допълнителен контрол съгласно вътрешното ѝ право, решението се изпълнява от съответната служба или съответния орган по отношение на спорното административно действие и определя тяхната практика по отношение на това действие.
 Член 313
 Добра нормативна практика и административен режим на работа
 1. Страните си сътрудничат за насърчаване на качеството на нормативната уредба и резултатите от нейното прилагане, включително чрез обмена на информация и най-добри практики по отношение на съответните си процеси на реформиране на нормативната уредба и оценки на въздействието на нормативната уредба.
 2. Страните подкрепят принципите на добър административен режим на работа и се споразумяват да си сътрудничат за насърчаване на тези принципи, включително чрез обмена на информация и най-добри практики.
 Член 314
 Поверителност
 Разпоредбите на настоящата глава не изискват от страните да предоставят поверителна информация, разкриването на която би попречило на правоприлагането или по друг начин би било в противоречие на обществения интерес, или би засегнало законните търговски интереси на конкретни публични или частни предприятия.
 Член 315
 Специални разпоредби
 Разпоредбите на настоящата глава се прилагат, без да се засягат специалните правила, предвидени в други глави от настоящото споразумение.
 ГЛАВА 13
 Уреждане на спорове
 Раздел А
 Цел и приложно поле
 Член 316
 Цел
 Целта на настоящата глава е да се създаде ефективен и ефикасен механизъм за предотвратяване и уреждане на спорове между страните относно тълкуването и прилагането на настоящото споразумение с цел, когато е възможно, да се стигне до взаимноприемливо решение.
 Член 317
 Приложно поле
 Настоящата глава се прилага към всички спорове относно тълкуването и прилагането на разпоредбите от настоящото споразумение, освен ако не е предвидено друго.
 Раздел Б
 Консултации и медиация
 Член 318
 Консултации
 1. Страните полагат усилия да разрешат всеки спор, като започнат добросъвестни консултации с цел намиране на взаимноприемливо решение.
 2. Всяка от страните може да поиска провеждане


text:
на консултации, като връчи на другата страна, с копие до Комитета за партньорство, писмено искане, в което посочва спорната мярка и разпоредбите на настоящия дял, които смята за приложими.
 3. Консултациите се провеждат в срок от 30 дни от датата на получаване на искането и на територията на страната, към която е отправено искането, освен ако страните не са се споразумели за друго. Консултациите се смятат за приключени след изтичане на 30 дни от датата на получаване на искането, освен ако двете страни не решат да продължат консултациите. Консултациите, и по-специално цялата оповестена информация и становищата, изразени от страните по време на консултациите, са с поверителен характер и не засягат правата на никоя от страните във всякакви по-нататъшни процедури.
 4. Консултациите по неотложни въпроси, включително по свързаните с нетрайни стоки, сезонни стоки или услуги или въпроси, свързани с енергетиката, се провеждат в срок от 15 дни от датата на получаване на искането от страната, към която е отправено искането, и се смятат за приключени след изтичане на тези 15 дни, освен ако двете страни не решат да продължат консултациите.
 5. Страна, която иска провеждане на консултации, може да използва арбитраж в съответствие с член 319, ако:
 a)
 страната, към която е отправено искането, не отговори на искането за консултации в срок от 10 дни от датата на получаването му;
 б)
 консултациите не се проведат в сроковете, определени в параграф 3 или 4 от настоящия член;
 в)
 страните се споразумеят да не провеждат консултации; или
 г)
 консултациите са приключили, без да се стигне до взаимноприемливо решение.
 6. В хода на консултациите всяка от страните предоставя достатъчно фактическа информация, за да даде възможност за цялостно разглеждане на начина, по който спорната мярка би могла да засегне действието и прилагането на разпоредбите на настоящия дял. Всяка от страните се стреми да осигури участието на служители от своите компетентни държавни органи, които имат експертни познания по въпроса, предмет на консултациите.
 Член 319
 Медиация
 1. Всяка от страните може по всяко време да отправи до другата страна искане за започване на процедура по медиация във връзка с всяка мярка, която се отразява неблагоприятно на търговията или инвестициите между страните.
 2. Процедурата по медиация започва, провежда се и приключва в съответствие с механизма за медиация.
 3. Комитетът за партньорство приема с решение механизма за медиация на първото си заседание и може да реши внасянето на изменения в него.
 Раздел В
 Процедури за уреждане на спорове
 Подраздел I
 Арбитражна процедура
 Член 320
 Започване на арбитражна процедура
 1. Когато страните не успеят да решат спора посредством консултации, както е предвидено в член 318, страната, която е поискала консултации, може да поиска сформирането на арбитражен състав в съответствие с настоящия член.
 2. Искането за сформиране на арбитражен състав се отправя писмено чрез връчване на другата страна и на Комитета за партньорство. В искането си страната ищец посочва спорната мярка и обяснява защо тази мярка представлява нарушение на разпоредбите на настоящия дял, така че да изложи ясно правното основание на искането.
 Член 321
 Сформиране на арбитражния състав
 1. Арбитражният състав


text:
се състои от трима арбитри.
 2. В срок от 14 дни от датата, на която страната ответник е получила писменото искане за образуване на арбитражен състав, страните провеждат консултации с цел да постигнат съгласие относно членовете на арбитражния състав.
 3. В случай че страните не могат да постигнат съгласие относно членовете на арбитражния състав в срока по параграф 2 от настоящия член, в срок от пет дни от изтичането на срока, определен в настоящия параграф, всяка от страните определя арбитър от своя подсписък, включен в списъка, изготвен съгласно член 339. Ако някоя от страните не определи арбитър, по искане на другата страна арбитърът се избира чрез жребий от председателя на Комитета за партньорство или от упълномощено от него лице от подсписъка на тази страна, включен в списъка, изготвен съгласно член 339.
 4. Ако страните не постигнат съгласие относно председателя на арбитражния състав в срока по параграф 2 от настоящия член, по искане на всяка от страните председателят на Комитета за партньорство или упълномощено от него лице избира чрез жребий председателя на арбитражния състав от подсписъка с председатели, включен в списъка, изготвен съгласно член 339.
 5. Председателят на Комитета за партньорство или упълномощено от него лице избира арбитрите в срок от пет дни от искането по параграф 3 или 4.
 6. За дата на образуване на арбитражния състав се смята последната от датите, на която тримата избрани арбитри са уведомили, че приемат определянето им съгласно процедурния правилник.
 7. Ако някой от списъците, предвидени в член 339, не е съставен към момента на подаване на искане по параграф 3 или 4 от настоящия член или не съдържа достатъчен брой имена към този момент, арбитрите се избират чрез жребий измежду лицата, които са били официално предложени от едната страна или и от двете страни.
 Член 322
 Мандат
 1. Освен ако страните не са се споразумели за друго в срок от пет дни от датата на избиране на арбитрите, мандатът на арбитражния състав се състои в следното:
 „Съобразно със съответните разпоредби на дял V от настоящото споразумение, на които се позовават страните по спора, да разгледа въпроса, повдигнат в искането за сформиране на арбитражния състав, да се произнесе относно съвместимостта на въпросната мярка с съответните разпоредби и да представи доклад в съответствие с членове 324, 325, 326 и 338 от настоящото споразумение.“
 2. Страните уведомяват арбитражния състав за мандата, за който са се споразумели, в срок от три дни от постигането на съгласие.
 Член 323
 Предварително определение на арбитражният състав относно наличието на спешност
 Ако някоя от страните поиска това, в срок от 10 дни от своето сформиране арбитражният състав определя дали смята случая за спешен. За такова искане до арбитражния състав се уведомяват едновременно другата страна.
 Член 324
 Доклади на арбитражния състав
 1. Арбитражният състав представя на страните междинен доклад, съдържащ неговите фактически констатации, становище по приложимостта на съответните разпоредби и основните мотиви за всички направени от него констатации и препоръки.
 2. В срок от 14 дни от представянето на доклада всяка от страните може да поиска писмено от арбитражния състав преглед на


text:
конкретни аспекти от междинния доклад. Едновременно с това искането се съобщава на другата страна.
 3. След като разгледа всички писмени коментари на страните, свързани с междинния доклад, арбитражният състав може да измени своя доклад и да проведе всички допълнителни проучвания, които смята за целесъобразни.
 4. В окончателния доклад на арбитражния състав се излагат фактическите констатации, становище относно приложимостта на съответните разпоредби на настоящия дял и основните мотиви за всички направени в него констатации и заключения. В окончателния доклад се обсъждат в достатъчна степен доводите, изложени по време на междинния етап на разглеждане, и се съдържат ясни отговори на въпросите и становищата на страните.
 Член 325
 Междинен доклад на арбитражния състав
 1. Арбитражният състав представя на страните междинен доклад не по-късно от 90 дни след датата на сформирането си. Когато арбитражният състав смята, че този срок не може да бъде спазен, неговият председател уведомява писмено страните и Комитета за партньорство, като посочва причините за закъснението и датата, на която арбитражният състав предвижда да представи своя междинен доклад. При никакви обстоятелства междинният доклад не може да бъде представян по-късно от 120 дни след датата на сформиране на арбитражния състав.
 2. При спешни случаи по член 323, включително при такива, които са свързани с нетрайни стоки, сезонни стоки или услуги или въпроси, свързани с енергетиката, арбитражният състав полага максимални усилия, за да представи своя междинен доклад в срок от 45 дни и при всички случаи — не по-късно от 60 дни от датата на сформирането си.
 3. В срок от 14 дни от получаването на междинния доклад всяка от страните може да подаде писмено искане до арбитражния състав за преглед на конкретни аспекти от междинния доклад съгласно член 324, параграф 2. Едновременно с това искането се съобщава на другата страна.В срок от седем дни от получаването на писменото искане от арбитражния състав всяка от страните може да представя коментарите си по искането на другата страна.
 Член 326
 Окончателен доклад на арбитражния състав
 1. Арбитражният състав представя своя окончателен доклад на страните и на Комитета за партньорство в срок от 120 дни от датата на сформирането си. Когато арбитражният състав смята, че този срок не може да бъде спазен, неговият председател уведомява писмено страните и Комитета за партньорство, като посочва причините за закъснението и датата, на която арбитражният състав предвижда да представи своя окончателен доклад. При никакви обстоятелства окончателният доклад не може да бъде представян по-късно от 150 дни след датата на сформиране на арбитражния състав.
 2. При спешни случаи по член 323, включително при такива, които са свързани с нетрайни стоки, сезонни стоки или услуги или въпроси, свързани с енергетиката, арбитражният състав полага максимални усилия, за да представи своя окончателен доклад в срок от 60 дни от датата на сформиране на арбитражния състав. При никакви обстоятелства окончателният доклад не може да бъде представян по-късно от 75 дни след датата на сформиране на арбитражния състав.
 Подраздел II
 Изпълнение
 Член 327
 Изпълнение на окончателния доклад на арбитражния състав
 С цел изпълнение на разпоредбите на настоящия дял страната ответник взема необходимите мерки за бързото и добросъвестно


text:
изпълнение на окончателния доклад на арбитражния състав.
 Член 328
 Разумен срок за изпълнение
 1. Ако не е възможно посоченото в окончателния доклад да бъде изпълнено незабавно, страните полагат усилия да се споразумеят относно срока, необходим за изпълнение. В такъв случай, не по-късно от 30 дни след получаването на окончателния доклад страната ответник уведомява страната ищец и на Комитета за партньорство за срока, който ще ѝ бъде необходим за изпълнение на посоченото в окончателния доклад (наричан по-нататък „разумен срок“).
 2. Ако между страните има несъгласие по отношение на продължителността на разумния срок, в срок от 20 дни от получаването на уведомлението по параграф 1 страната ищец може да поиска писмено от първоначалния арбитражен състав да определи продължителността на разумния срок. Едновременно с това искането се съобщава на другата страна и на Комитета за партньорство. Арбитражният състав съобщава определения от него разумен срок на страните и на Комитета за партньорство в срок от 20 дни от датата на получаване на искането.
 3. Страната ответник уведомява писмено страната ищец за напредъка, постигнат от нея при изпълнението на окончателния доклад. Такова уведомление е писмено и се прави най-малко един месец преди изтичането на разумния срок.
 4. Разумният срок може да бъде удължен по взаимно съгласие между страните.
 Член 329
 Преглед на мярка, предприета за изпълнение на окончателния доклад на арбитражния състав
 1. Страната ответник уведомява страната ищец и Комитета за партньорство относно всяка мярка, която е предприела за изпълнение на окончателния доклад. Уведомлението се прави преди изтичането на разумния срок.
 2. В случай на разногласие между страните относно наличието на мярка, за която е направено уведомление по параграф 1, или относно съответствието на такава мярка с разпоредбите на настоящия дял, страната ищец може да поиска писмено от първоначалния арбитражен състав да се произнесе по въпроса. Едновременно с това искането се съобщава на страната ответник. В искането се посочва конкретната спорна мярка и се обяснява защо тази мярка е в противоречие със съответните разпоредби, така че да се изложи ясно правното основание на искането. Арбитражният състав представя своя доклад на страните и на Комитета за партньорство в срок от 45 дни от датата на получаване на искането.
 Член 330
 Временни средства за правна защита в случай на неизпълнение
 1. Ако страната ответник не уведоми за мярка, която е предприела, за да изпълни окончателния доклад на арбитражния състав преди изтичането на разумния срок, или ако арбитражният състав постанови, че не е налице такава мярка или че мярката, за която е направено уведомление по член 329, параграф 1, е в противоречие със задълженията на страната ответник съгласно разпоредбите на настоящия дял, страната ответник предлага временно обезщетение, ако страната ищец поиска това и след консултации с нея.
 2. Ако страната ищец реши да не иска предложение за временно обезщетение по параграф 1 или ако е било отправено такова искане, но не е било постигнато съгласие за обезщетение в срок от 30 дни след края на разумния срок или след датата на представяне на доклада на арбитражния състав по член 329, параграф 2, страната ищец има право, след като


text:
уведоми другата страна и Комитета за партньорство, да спре изпълнението на задълженията, произтичащи от разпоредбите на настоящия дял. В уведомлението се уточнява степента на спиране на изпълнението на задълженията, която не може да надвишава пропуснатите ползи или причинените вреди, дължащи се на нарушението. Страната ищец може да спре изпълнението след изтичането на срок от 10 дни след получаването на уведомлението от страната ответник, освен ако страната ответник не е поискала арбитраж по параграф 3 от настоящия член.
 3. Ако страната ответник смята, че предвидената степен на спиране на изпълнението на задълженията надвишава пропуснатите ползи или причинените вреди, дължащи се на нарушението, тя може да поиска писмено от първоначалния арбитражен състав да се произнесе по въпроса. Страната ищец и Комитетът за партньорство се уведомяват за искането преди изтичането на срока от 10 дни по параграф 2. Първоначалният арбитражен състав представя своя доклад за степента на спиране на изпълнението на задълженията на страните и на Комитета за партньорство в срок от 30 дни от датата на получаване на искането. Изпълнението на задълженията не се спира, докато първоначалният арбитражен състав не представи своя доклад. Спирането трябва да съответства на посоченото в доклада на арбитражния състав за степента на спиране.
 4. Спирането на изпълнението на задълженията и обезщетението, посочени в настоящия член, са временни и не се прилагат:
 a)
 след като страните стигнат до взаимноприемливо решение съгласно член 334;
 б)
 след като страните се споразумеят, че посредством мярката, за която е направено уведомление съгласно член 329, параграф 1, страната ответник изпълнява разпоредбите на настоящия дял; или
 в)
 след като мярката, за която арбитражният състав е установил съгласно член 329, параграф 2, че е в противоречие с разпоредбите на настоящия дял, бъде отменена или изменена така, че да бъде приведена в съответствие с посочените разпоредби.
 Член 331
 Преглед на мярка, предприета за изпълнение, след приемането на временни средства за правна защита в случай на неизпълнение
 1. Страната ответник уведомява страната ищец и Комитета за партньорство за мярката, предприела с цел изпълнение на доклада на арбитражния състав след спирането на отстъпките или след прилагането на временно обезщетение, в зависимост от случая. С изключение на случаите по параграф 2 страната ищец прекратява спирането на прилагането на отстъпките в срок от 30 дни от получаването на уведомлението. Когато се заплаща обезщетение и с изключение на случаите по параграф 2, страната ответник може да прекрати плащането на такова обезщетение в срок от 30 дни от датата, на която е уведомила, че е изпълнила посоченото в доклада на арбитражния състав.
 2. Ако в срок от 30 дни от датата на получаване на уведомлението страните не постигнат съгласие относно това дали посредством мярката, за която е направено уведомление, страната ответник изпълнява съответните разпоредби, страната ищец иска писмено от първоначалния арбитражен състав да се произнесе по въпроса. Едновременно с това искането се съобщава на другата страна и на Комитета за партньорство. Докладът на арбитражния състав се връчва на страните и на Комитета за партньорство в срок от 45 дни от датата на подаване на искането. Ако арбитражният състав постанови, че мярката, предприета


text:
за изпълнение, е в съответствие с разпоредбите на настоящия дял, спирането на изпълнението на задълженията или плащането на обезщетението, в зависимост от случая, се прекратява. Ако арбитражният състав постанови, че мярката, за която е направено уведомление от страната ответник съгласно параграф 1, не е в съответствие с разпоредбите на настоящия дял, степента на спиране на изпълнението на задълженията или обезщетението, когато е уместно, се адаптира съобразно доклада на арбитражния състав.
 Подраздел III
 Общи разпоредби
 Член 332
 Замяна на арбитри
 Ако в рамките на арбитражна процедура по настоящата глава първоначалният арбитражен състав или някой от неговите членове не може да участва, оттегли се или трябва да бъде заменен, защото не отговаря на изискванията в кодекса за поведение, се прилага процедурата, предвидена в член 321. Срокът за представяне на доклада може да бъде удължен с времето, необходимо за определянето на нов арбитър, но с не повече от 20 дни.
 Член 333
 Спиране и прекратяване на арбитражната процедура и на процедурата за изпълнение
 По искане и на двете страни арбитражният състав спира своята работа по всяко време за уговорен от страните срок, чиято продължителност не надвишава 12 последователни месеца. Арбитражният състав възобновява работата си преди изтичането на този срок по писмено искане и на двете страни или след изтичането на този срок по писмено искане на една от страните. Отправящата искането страна уведомява съответно председателя на Комитета за партньорство и другата страна. Ако никоя от страните не поиска да се възобнови работата на арбитражния състав при изтичане на уговорения срок за спиране, процедурата се прекратява. В случай на спиране на работата на арбитражния състав съответните срокове по настоящата глава се удължават със срока, за който е била спряна работата на арбитражния състав.
 Член 334
 Взаимноприемливо решение
 1. Страните могат да стигнат до взаимноприемливо решение на спор по настоящата глава по всяко време.
 2. Ако по време на арбитражната процедура или на процедура по медиация се стигне до взаимноприемливо решение, страните съвместно уведомяват за това решение Комитета за партньорство и председателя на арбитражният състав или медиатора, ако е приложимо. При извършването на такова уведомяване арбитражната процедура или процедурата по медиация се прекратява.
 3. Всяка от страните предприема необходимите мерки за изпълнението на взаимноприемливото решение в уговорения срок. Не по-късно от изтичането на уговорения срок изпълняващата страна уведомява писмено другата страна за всяка предприета мярка за изпълнението на взаимноприемливото решение.
 Член 335
 Процедурен правилник и кодекс за поведение
 1. Процедурите за уреждане на спорове по настоящата глава се уреждат от настоящата глава, от процедурния правилник и от кодекса за поведение.
 2. Комитетът за партньорство приема с решение процедурния правилник и кодекса за поведение на първото си заседание и може да реши внасянето на изменения в тях.
 3. Заседанията на арбитражния състав се провеждат при открити врата, освен ако в процедурния правилник не е предвидено друго.
 Член 336
 Информация и технически консултации
 1. По искане на една от страните, за което се уведомяват едновременно арбитражният състав и другата страна, или по собствена инициатива арбитражният състав може да поиска всяка информация, която счете за необходима за изпълнението


text:
на своите функции, включително от страните по спора. Страните трябва да отговорят бързо и изчерпателно на всяко искане за такава информация от страна на арбитражния състав.
 2. По искане на една от страните, за което се уведомяват едновременно арбитражният състав и другата страна, или по собствена инициатива арбитражният състав може да потърси всяка информация, която счете за необходима за изпълнението на своите функции. Арбитражният състав има също така правото да потърси становището на експерти, когато смята това за целесъобразно. Арбитражният състав се допитва до страните преди избора на такива експерти.
 3. Физически или юридически лица, установени на територията на някоя от страните, могат да представят на арбитражния състав становища в качеството на amicus curiae в съответствие с процедурния правилник.
 4. Всяка информация, получена съгласно настоящия член, се оповестява на всяка от страните и се предоставя за коментари от тяхна страна.
 Член 337
 Правила за тълкуване
 Арбитражният състав тълкува разпоредбите на настоящия дял в съответствие с обичайните правила за тълкуване на международното публично право, включително правилата, кодифицирани във Виенската конвенция за правото на договорите от 1969 г. Арбитражният състав също така взема предвид относимите тълкувания в доклади на специализирани групи на СТО и в доклади на Апелативния орган, приети от Органа на СТО за уреждане на спорове. Докладите на арбитражния състав не могат да увеличават или намаляват правата и задълженията на страните, предвидени в настоящото споразумение.
 Член 338
 Решения и доклади на арбитражния състав
 1. Арбитражният състав полага максимални усилия да взема всички решения с консенсус. Ако не може да се стигне обаче до вземане на решение с консенсус, спорният въпрос се решава с мнозинство от гласовете. Особените мнения на арбитрите не се оповестяват в никакъв случай.
 2. В доклада на арбитражния състав се излагат фактическите констатации, становище относно приложимостта на съответните разпоредби и основните мотиви за всички направени в него констатации и заключения.
 3. Решенията и докладите на арбитражния състав се приемат безусловно от страните и не пораждат никакви права, нито задължения за физическите и юридическите лица.
 4. Комитетът за партньорство прави обществено достояние доклада на арбитражния състав при спазване на принципите за защита на поверителната информация, предвидени в процедурния правилник.
 Раздел Г
 Общи разпоредби
 Член 339
 Списъци с арбитри
 1. Не по-късно от шест месеца след влизането в сила на настоящото споразумение и въз основа на направени от страните предложения, Комитетът за партньорство съставя списък с най-малко 15 лица, които желаят и могат да изпълняват функцията на арбитър. Списъкът е съставен от три подсписъка: по един подсписък за всяка от страните и един подсписък с лица, които не са граждани на никоя от страните и които ще изпълняват функцията на председател на арбитражния състав. Всеки подсписък съдържа най-малко пет лица. Комитетът за партньорство следи за това списъкът да се поддържа винаги на това равнище.
 2. Арбитрите трябва да имат доказани експертни познания по право, международна търговия и в други области, свързани с разпоредбите на настоящия дял. Те са независими, изпълняват функциите си в качеството си на частни лица и не приемат указания от никоя организация, нито правителство, нито пък


text:
са свързани с правителството на някоя от страните, и спазват кодекса за поведение. Председателят трябва да има и опит с процедури за уреждане на спорове.
 3. Комитетът за партньорство може да състави допълнителни списъци с 15 лица, които имат познания и опит в конкретни сектори, попадащи в приложното поле на разпоредбите на настоящия дял. Ако страните са съгласни с това, тези допълнителни списъци се използват за сформирането на арбитражния състав в съответствие с процедурата по член 321.
 Член 340
 Избор на съд
 1. При възникването на спор във връзка с конкретна мярка, за която се твърди, че нарушава задължение по настоящото споразумение или равностойно по своята същност задължение по друго международно споразумение, по което и двете страните са страни, включително Споразумението за СТО, търсещата правна защита страна избира съда, пред който да се уреди спора.
 2. След като една от страните е избрала съда и е започнала процедура за уреждане на спор по настоящата глава или по друго международно споразумение, страната не може да започва процедури за уреждане на спор по другото споразумение по отношение на конкретната мярка по параграф 1, освен ако първоначално избраният съд не може да се произнесе по причини от процесуален характер или свързани с компетентността.
 3. За целите на настоящия член:
 a)
 процедурите за уреждане на спорове по настоящата глава се смятат за започнати, когато някоя от страните поиска сформирането на арбитражен състав съгласно член 320;
 б)
 процедурите за уреждане на спорове по Споразумението за СТО се смятат за започнати, когато някоя от страните поиска сформирането на специализирана група по член 6 от Договореността на СТО относно правилата и процедурите за уреждане на спорове; и
 в)
 процедурите за уреждане на спорове по всяко друго споразумение се смятат за започнати съгласно съответните разпоредби на въпросното споразумение.
 4. Без да се засяга параграф 2, никоя от разпоредбите на настоящото споразумение не възпрепятства страните да прилагат спирането на изпълнението на задължения, разрешено от Органа на СТО за уреждане на спорове. Споразумението за СТО не може да се посочва като основание за възпрепятстване на страна да спира изпълнението на задължения съгласно настоящата глава.
 Член 341
 Срокове
 1. Всички срокове, предвидени в настоящата глава, включително сроковете, в които арбитражните състави представят докладите си, се изчисляват в календарни дни, като първият ден е денят след действието или факта, за които се отнасят, освен ако не е посочено друго.
 2. Всеки срок, предвиден в настоящата глава, може да бъде променен по взаимно съгласие между страните по спора. Арбитражният състав може по всяко време да предложи на страните да променят всеки срок, предвиден в настоящата глава, като изложи мотивите за предложението.
 Член 342
 Сезиране на Съда на Европейския съюз
 1. Процедурата, предвидена в параграф 2, се прилага към спорове по въпроси, свързани с тълкуването на разпоредбите за сближаване в членове 169, 180, 189 и 192.
 2. Когато в спор по параграф 1 се повдига въпрос, свързан с тълкуването на разпоредба от правото на Европейския съюз, арбитражният състав иска от Съда на Европейския съюз да постанови решение по този въпрос, при условие че това


text:
е необходимо, за да може арбитражният състав да се произнесе с решение. В такива случаи сроковете, които се прилагат за решенията на арбитражния състав, спират да текат, докато Съдът на Европейския съюз не постанови своето решение. Решението на Съда на Европейския съюз има задължителна сила за арбитражния състав.
 ДЯЛ VII
 ФИНАНСОВА ПОМОЩ И РАЗПОРЕДБИ ЗА БОРБА С ИЗМАМИТЕ И ЗА КОНТРОЛ
 ГЛАВА 1
 Финансова помощ
 Член 343
 Република Армения се ползва от финансова помощ, предоставяна посредством съответните механизми и инструменти на Европейския съюз за финансиране. Република Армения може да се ползва също така от заеми от Европейската инвестиционна банка, Европейската банка за възстановяване и развитие и други международни финансови институции. Финансовата помощ допринася за постигането на целите на настоящото споразумение и се предоставя в съответствие с настоящата глава.
 Член 344
 1. Основните принципи на финансовата помощ трябва да бъдат съобразени със съответните регламенти за финансовите инструменти на Европейския съюз.
 2. Приоритетните области на финансовата помощ на Европейския съюз, уговорени от страните, се определят в годишните програми за действие въз основа, когато е приложимо, на многогодишните рамки, отразяващи договорените приоритети на политиката. Размерът на помощта, установена в тези програми, отразява потребностите на Република Армения, капацитета на нейните сектори и напредъка ѝ в реформите, и по-конкретно в областите, които попадат в приложното поле на настоящото споразумение.
 3. С цел да се осигури оптимално използване на наличните ресурси, страните се стремят да гарантират, че помощта на Европейския съюз се отпуска в тясно сътрудничество и координация с други държави донори, организации донори и международни финансови институции и в съответствие с международните принципи за ефективност на помощта.
 4. По искане на Република Армения и при спазване на приложимите условия Европейският съюз може да предостави макрофинансова помощ на Република Армения.
 Член 345
 Основните правни, административни и технически разпоредби за финансовата помощ се установяват в рамките на съответни споразумения между страните.
 Член 346
 Съветът за партньорство бива информиран относно напредъка и отпускането на финансовата помощ и нейното отражение върху постигането на целите на настоящото споразумение. За тази цел съответните органи на страните непрекъснато и взаимно си предоставят подходящи данни от наблюдението и оценяването.
 Член 347
 Страните гарантират, че помощта се отпуска при спазване принципите на добро финансово управление и си сътрудничат в защитата на финансовите интереси на Европейския съюз и на Република Армения в съответствие с глава 2 от настоящия дял.
 ГЛАВА 2
 Разпоредби за борба с измамите и за контрол
 Член 348
 Определения
 За целите на настоящата глава се прилагат определенията, предвидени в протокол I към настоящото споразумение.
 Член 349
 Приложно поле
 Настоящата глава се прилага към всяко последващо споразумение или инструмент за финансиране, които бъдат сключени между страните, и към всеки друг инструмент на Европейския съюз за финансиране, към който органите на Република Армения или други субекти или лица под юрисдикцията на Република Армения могат да бъдат асоциирани, без да се засягат други допълнителни клаузи, уреждащи одити, проверки на място, инспекции, контрол и мерки за борба с измамите, включително и тези, провеждани от Европейската сметна палата и Европейската служба за борба с измамите (OLAF).
 Член


text:
350
 Мерки за предотвратяване и борба с измамите, корупцията и всички други незаконни дейности
 Страните предприемат ефективни мерки за предотвратяване и борба с измамите, корупцията и всички други незаконни дейности във връзка с усвояването на средства на ЕС, включително посредством административна взаимопомощ и правна взаимопомощ в областите, които попадат в приложното поле на настоящото споразумение.
 Член 351
 Обмен на информация и по-нататъшно сътрудничество на оперативно равнище
 1. За целите на правилното прилагане на настоящата глава компетентните органи на Европейския съюз и на Република Армения обменят редовно информация и по искане на една от страните провеждат консултации.
 2. Европейската служба за борба с измамите може да се споразумее със съответните органи в Република Армения за по-нататъшно сътрудничество в борбата с измамите, включително и за оперативни договорености с органите на Република Армения.
 3. По отношение на предаването и обработката на лични данни се прилага член 13.
 Член 352
 Сътрудничество за защита на еврото и на драма от фалшифициране
 Компетентните органи на Европейския съюз и на Република Армения си сътрудничат с цел ефективната защита на еврото и на драма от фалшифициране. Това сътрудничество включва необходимата помощ за предотвратяване и борба с фалшифицирането на еврото и на драма, включително обмен на информация.
 Член 353
 Предотвратяване на измами, корупция и нередности
 1. Когато им е възложено усвояването на средства на ЕС, органите на Република Армения проверяват редовно дали финансираните със средства на ЕС операции се провеждат правилно. Те предприемат всички подходящи мерки за предотвратяване и отстраняване на нередности и измами.
 2. Органите на Република Армения предприемат всички подходящи мерки за предотвратяване и отстраняване на всички практики на активна или пасивна корупция и за изключване на наличието на конфликт на интереси на всеки етап от процедурите, свързани с усвояването на средства на ЕС.
 3. Органите на Република Армения уведомяват Европейската комисия за всички предприети мерки за предотвратяване.
 4. За тази цел компетентните органи на Република Армения предоставят на Европейската комисия цялата информация, свързана с усвояването на средствата на ЕС, и я уведомяват незабавно относно всички съществени промени в своите процедури или системи.
 Член 354
 Разследване и наказателно преследване
 Органите на Република Армения гарантират разследването и наказателното преследване на предполагаемите и действителните случаи на измами, корупция или други нередности, включително на конфликт на интереси, открити вследствие на национални проверки или на проверки на ЕС. Когато е целесъобразно, Европейската служба за борба с измамите може да съдейства на компетентните органи на Република Армения в изпълнението на тази задача.
 Член 355
 Предаване на информация относно измами, корупция и нередности
 1. Органите на Република Армения предават незабавно на Европейската комисия стигналите до тяхно знание сведения относно предполагаеми или действителни случаи на измами, корупция или други нередности, включително на конфликт на интереси, във връзка с усвояването на средства на ЕС. В случай на предполагаема измама или корупция Европейската служба за борба с измамите също се уведомява.
 2. Органите на Република Армения докладват също така относно всички мерки, предприети във връзка с факти, за които е предадена информация съгласно настоящия член. Ако няма предполагаеми или действителни случаи на измами, корупция или други


text:
нередности, за които да бъде докладвано, органите на Република Армения информират Европейската комисия на годишното заседание на съответния подкомитет.
 Член 356
 Одити
 1. Европейската комисия и Европейската сметна палата разполагат с правомощия да проверяват дали всички разходи, свързани с усвояването на средства на ЕС, са били извършени по законосъобразен и редовен начин и дали финансовото управление е било добро.
 2. Одитите се извършват на основата както на поетите задължения, така и на извършените плащания. Те се извършват чрез документални проверки и ако е необходимо, се провеждат проверки на място в помещенията на всеки субект, който управлява или участва в усвояването на средства на ЕС, включително на всички бенефициери, изпълнители и подизпълнители, които са получили пряко или косвено средства от ЕС. Одитите могат да се извършват преди приключването на отчетите за съответната финансова година и за период от пет години от датата на окончателното плащане.
 3. Инспекторите на Европейската комисия или други лица, оправомощени от Европейската комисия или от Европейската сметна палата, могат да извършват проверки на документи или проверки и одити на място в помещенията на всеки субект, който управлява или участва в усвояването на средства на ЕС, съответно и в помещенията на неговите подизпълнители в Република Армения.
 4. Европейската комисия или други лица, оправомощени от Европейската комисия или от Европейската сметна палата, разполагат с необходимия достъп до обекти, дейности и документи и до цялата информация, необходима за извършването на такъв вид одити, включително в електронен формат. Това право на достъп се съобщава на всички публични институции на Република Армения и се посочва изрично в договорите, сключени с цел прилагане на инструментите, посочени в настоящото споразумение.
 5. При изпълнението на своите задачи Европейската сметна палата и одитните органи на Република Армения си сътрудничат в дух на доверие, като запазват своята независимост.
 Член 357
 Проверки на място
 1. В рамките на настоящото споразумение Европейската служба за борба с измамите има право да извършва проверки и инспекции на място с цел защита на финансовите интереси на Европейския съюз.
 2. Проверките и инспекциите на място се подготвят и провеждат от Европейската служба за борба с измамите в тясно сътрудничество с компетентните органи на Република Армения.
 3. Органите на Република Армения се уведомяват своевременно за предмета, целта и правното основание на проверките и инспекциите, така че да могат да окажат нужното съдействие. За тази цел длъжностни лица на компетентните органи на Република Армения имат право да участват в проверките и инспекциите на място.
 4. Ако съответните органи на Република Армения изразят интерес, проверките и инспекциите на място могат да се извършват съвместно от Европейската служба за борба с измамите и тези органи.
 5. Когато икономически оператор се противопостави на проверка или инспекция на място, органите на Република Армения в съответствие с нейното право оказват на Европейската служба за борба с измамите съдействието, от което се нуждае, за да изпълни задължението си по извършване на проверка или инспекция на място.
 Член 358
 Административни мерки и санкции
 Комисията може да налага административни мерки и санкции на икономическите оператори в съответствие с Регламент (ЕО, Евратом) No 2988/95


text:
на Съвета от 18 декември 1995 г. относно защитата на финансовите интереси на Европейските общности, Регламент (ЕС, Евратом) No 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и Делегиран регламент (ЕС) No 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) No 966/2012 на Европейския парламент и на Съвета относно финансовите правила, приложими за общия бюджет на Съюза. В съответствие с приложимото национално право органите на Република Армения могат да налагат допълнителни мерки и санкции, които допълват посочените в първото изречение.
 Член 359
 Възстановяване на суми
 1. Когато на органите на Република Армения е възложено усвояването на средства на ЕС, Европейската комисия има право да възстановява недължимо платените средства на ЕС, по-специално чрез финансови корекции. Органите на Република Армения предприемат всички подходящи мерки за възстановяване на недължимо платените средства на ЕС. Европейската комисия взема предвид предприетите от органите на Република Армения мерки за предотвратяване на загубата на съответните средства на ЕС.
 2. В случаите, посочени в параграф 1, Европейската комисия провежда консултации по този въпрос с Република Армения, преди да вземе решение за възстановяване на средства. Споровете относно възстановяването на средства се обсъждат в рамките на Съвета за партньорство.
 3. Разпоредбите на настоящия дял, с които се налага парично задължение на субекти, различни от държави, имат изпълнителна сила в Република Армения в съответствие със следните принципи:
 a)
 принудителното изпълнение се урежда от нормите на гражданскопроцесуалното право, които са в сила в Република Армения. Изпълнителният лист се издава без допълнителни формалности, освен проверка на автентичността на решението за принудително изпълнение, от национален орган, който е определен за тази цел от правителството на Република Армения. Правителството на Република Армения информира Европейската комисия и Съда на Европейския съюз кой е този национален орган;
 б)
 след като формалностите по буква а) бъдат изпълнени по искане на Европейската комисия, тя може да пристъпи към принудително изпълнение в съответствие с правото на Република Армения, като сезира директно компетентния орган;
 в)
 законността на решението за принудително изпълнение подлежи на контрол от страна на Съда на Европейския съюз. Принудителното изпълнение може да бъде спряно само с решение на Съда на Европейския съюз. Европейската комисия информира органите на Република Армения за всяко решение на Съда на Европейския съюз за спиране на принудителното изпълнение. Съдилищата на Република Армения са компетентни да се произнасят по жалби относно незаконосъобразни действия по принудителното изпълнение.
 4. Решенията на Съда на Европейския съюз, постановени съгласно арбитражна клауза в договор в рамките на приложното поле на настоящата глава, имат изпълнителна сила при същите условия.
 Член 360
 Поверителност
 Информацията, съобщена или придобита под каквато и да е форма съгласно настоящата глава, представлява професионална тайна и е защитена по същия начин, по който сходна информация е защитена от правото на Република Армения и от съответните разпоредби, приложими за институциите на Европейския съюз. Такава информация може да се съобщава единствено на лица от институциите на Европейския съюз, от държавите членки или от Република Армения, чиито служебни задължения изискват те


text:
да са запознати с нея, и може да се използва единствено с цел да се осигури ефективна защита на финансовите интереси на страните.
 Член 361
 Сближаване на законодателството
 Република Армения сближава своето законодателство с актовете на Европейския съюз и с международните инструменти, посочени в приложение XII към настоящото споразумение, в съответствие с разпоредбите на това приложение.
 ДЯЛ VIII
 ИНСТИТУЦИОНАЛНИ, ОБЩИ И ЗАКЛЮЧИТЕЛНИ РАЗПОРЕДБИ
 ГЛАВА 1
 Институционална рамка
 Член 362
 Съвет за партньорство
 1. Създава се Съвет за партньорство. Той упражнява надзор над прилагането на настоящото споразумение и редовно прави преглед на това прилагане.
 2. Съветът за партньорство е съставен от представители на страните на министерско равнище и заседава на редовни интервали от време, най-малко веднъж годишно и всеки път, когато обстоятелствата налагат това. Съветът за партньорство може да заседава във всеки от съставите си по взаимно съгласие.
 3. Съветът за партньорство разглежда всички важни въпроси, които възникват в рамките на настоящото споразумение, и всички други двустранни или международни въпроси от взаимен интерес с оглед на постигането на целите на настоящото споразумение.
 4. Съветът за партньорство утвърждава своя процедурен правилник.
 5. Съветът за партньорство се председателства от представител на Европейския съюз и от представител на Република Армения, които се редуват.
 6. С оглед на постигането на целите на настоящото споразумение Съветът за партньорство има правомощието да взема решения в рамките на приложното поле на настоящото споразумение в случаите, предвидени в него. Решенията имат задължителна сила за страните, които трябва да предприемат необходимите мерки за изпълнението им. Съветът за партньорство може също така да отправя препоръки. Той приема своите решения и препоръки въз основа на съгласие между страните, като се изчаква приключването на съответните вътрешни процедури на страните.
 7. Съветът за партньорство е форум за обмен на информация относно действащото законодателство на Европейския съюз и на Република Армения и относно законодателството в процес на подготовка, както и относно мерките за прилагане, изпълнение и осигуряване на спазването.
 8. Съветът за партньорство има правомощието да актуализира или да изменя приложенията, без да се засягат специалните разпоредби от дял VI.
 Член 363
 Комитет за партньорство
 1. С настоящото се създава Комитет за партньорство. Той подпомага Съвета за партньорство при изпълнението на неговите задължения и функции.
 2. Комитетът за партньорство е съставен от представители на страните, обикновено на равнище висши служители.
 3. Комитетът за партньорство се председателства от представител на Европейския съюз и от представител на Република Армения, които се редуват.
 4. В своя процедурен правилник Съветът за партньорство определя задълженията и функциите на Комитета за партньорство, чиито отговорности включват подготовката на заседанията на Съвета за партньорство. Комитетът за партньорство заседава най-малко веднъж годишно.
 5. Съветът за партньорство може да делегира на Комитета за партньорство всяко свое правомощие, включително правомощието да взема решения със задължителна сила.
 6. Комитетът за партньорство има правомощието да приема решения в областите, в които Съветът за партньорство му е делегирал правомощия, и в случаите, предвидени в настоящото споразумение. Тези решения имат задължителна сила за страните, които трябва да предприемат необходимите мерки за изпълнението им. Комитетът за партньорство приема своите решения въз


text:
основа на съгласие между страните, като се изчаква приключването на съответните вътрешни процедури на страните.
 7. Комитетът за партньорство заседава в специален състав за разглеждането на всички въпроси, свързани с дял VI. Комитетът за партньорство заседава в този състав най-малко веднъж годишно.
 Член 364
 Подкомитети и други органи
 1. Комитетът за партньорство се подпомага от подкомитети и други органи, създадени съгласно настоящото споразумение.
 2. Съветът за партньорство може да реши да създаде подкомитети или други органи в конкретни области, необходими за прилагането на настоящото споразумение, като определя техния състав, задължения и дейност.
 3. Подкомитетите докладват редовно за своите дейности на Комитета за партньорство.
 4. Съществуването на подкомитети не възпрепятства никоя от страните да отнася въпроси непосредствено до Комитета за партньорство, включително в състав „Търговия“.
 Член 365
 Парламентарен комитет за партньорство
 1. С настоящото се създава Парламентарен комитет за партньорство. В състава му влизат членове на Европейския парламент, от една страна, и членове на Националното събрание на Република Армения, от друга страна, като той представлява форум, в който да се събират и да обменят възгледи. Той определя сам периодичността на заседанията си.
 2. Парламентарният комитет за партньорство утвърждава свой процедурен правилник.
 3. Парламентарният комитет за партньорство се председателства от представител на Европейския парламент и от представител на Националното събрание на Република Армения, които съответно се редуват, съгласно разпоредбите, установени в неговия процедурен правилник.
 4. Парламентарният комитет за партньорство може да поиска от Съвета за партньорство да му предостави всяка информация, която се отнася до изпълнението на настоящото споразумение, вследствие на което Съветът за партньорство трябва да му предостави исканата информация.
 5. Парламентарният комитет за партньорство бива информиран за решенията и препоръките на Съвета за партньорство.
 6. Парламентарният комитет за партньорство може да отправя препоръки към Съвета за партньорство.
 7. Парламентарният комитет за партньорство може да създава парламентарни подкомитети за партньорство.
 Член 366
 Платформа на гражданското общество
 1. Страните насърчават провеждането на редовни срещи на представителите на своите граждански общества с цел да ги информират за прилагането на настоящото споразумение и да получават обратна информация от тях в тази връзка.
 2. С настоящото се създава Платформа на гражданското общество. В състава на този форум за срещи и обмяна на възгледи влизат представители на гражданското общество на Европейския съюз, сред които членове на Европейския икономически и социален комитет, и представители на организации, мрежи и платформи на гражданското общество на Република Армения, сред които националната платформа в рамките на Източното партньорство. Платформата на гражданското общество определя сама периодичността на заседанията си.
 3. Платформата на гражданското общество утвърждава свой процедурен правилник. Този процедурен правилник включва, наред с другото, принципите на прозрачност, приобщаване и ротация.
 4. Платформата на гражданското общество се председателства от представител на гражданско общество на Европейския съюз и от представители на гражданско общество на Република Армения, които съответно се редуват, съгласно разпоредбите, установени в нейния процедурен правилник.
 5. Платформата на гражданското общество бива информирана за решенията и препоръките на Съвета за партньорство.
 6. Платформата на гражданското общество може да отправя препоръки към Съвета за партньорство, Комитета за партньорство и Парламентарния комитет за партньорство.


text:
7. Комитетът за партньорство и Парламентарният комитет за партньорство поддържат редовни контакти с представителите на Платформата на гражданското общество с цел да се запознаят с вижданията им относно постигането на целите на настоящото споразумение.
 ГЛАВА 2
 Общи и заключителни разпоредби
 Член 367
 Достъп до съдилища и административни органи
 В рамките на приложното поле на настоящото споразумение всяка от страните се задължава да гарантира на физическите и юридическите лица на другата страна, във връзка със защитата на техните лични и имуществени права, достъп до компетентните си съдилища и административни органи без дискриминация в сравнение с достъпа на собствените си граждани до тях.
 Член 368
 Изключения във връзка със сигурността
 Никоя от разпоредбите на настоящото споразумение не се тълкува като:
 a)
 изискваща от някоя от страните да предоставя информация, чието разкриване тя смята за противоречащо на основните ѝ интереси в областта на сигурността;
 б)
 възпрепятстваща някоя от страните да предприеме действие, което тя смята за необходимо за защитата на основните ѝ интереси в областта на сигурността:
 i)
 свързано с производството или търговията с оръжия, боеприпаси или военно оборудване;
 ii)
 отнасящо се до икономически дейности, извършвани пряко или косвено с цел снабдяване на военна структура;
 iii)
 отнасящо се до материали, свързани с ядрения разпад или ядрения синтез, или материалите, от които те се извличат; или
 iv)
 предприето по време на война или друго извънредно положение в международните отношения;
 в)
 възпрепятстваща някоя от страните да предприеме действие в изпълнение на своите задължения по Устава на ООН с оглед на поддържането на мира и международната сигурност.
 Член 369
 Забрана на дискриминацията
 1. В областите, които попадат в приложното поле на настоящото споразумение, и без да се засягат специалните разпоредби в него:
 a)
 прилаганият от Република Армения режим по отношение на Европейския съюз или на неговите държави членки не може да поражда дискриминация между държавите членки или техните физически или юридически лица; и
 б)
 прилаганият от Европейския съюз или от неговите държави членки режим по отношение на Република Армения не може да поражда дискриминация между физическите или юридическите лица на Република Армения.
 2. Параграф 1 не засяга правото на страните да прилагат съответните разпоредби на своето данъчно законодателство към данъкоплатците, които не са в еднакво положение, що се отнася до мястото им на пребиваване.
 Член 370
 Постепенно сближаване
 Република Армения осъществява постепенно сближаване на своето законодателство със законодателството на ЕС, посочено в приложенията, въз основа на ангажиментите, определени в настоящото споразумение, и в съответствие с разпоредбите на посочените приложения. Настоящият член не засяга специалните разпоредби от дял IV.
 Член 371
 Динамично сближаване
 В съответствие с целта Република Армения да сближи постепенно своето законодателство с правото на ЕС, Съветът за партньорство периодично прави преглед и актуализира приложенията към настоящото споразумение, за да отрази, наред с другото, развитието на правото на ЕС и приложимите стандарти, заложени в международните инструменти, които страните смятат за относими, като се вземе предвид приключването на съответните вътрешни процедури на страните. Настоящият член не засяга специалните разпоредби от дял IV.
 Член 372
 Наблюдение и оценка на сближаването
 1. Наблюдението предполага непрекъснатото оценяване на постигнатия


text:
напредък в прилагането и изпълнението на мерките, попадащи в приложното поле на настоящото споразумение. Страните си сътрудничат с цел улесняване на процеса на наблюдение в рамките на институционалните органи, създадени с настоящото споразумение.
 2. Европейският съюз извършва оценка на сближаването на законодателството на Република Армения със законодателството на ЕС, както е определено в настоящото споразумение. Тези оценки обхващат аспектите на прилагането и изпълнението. Европейският съюз може да извършва такива оценки самостоятелно или в съгласие с Република Армения. С цел улесняване на процеса на оценка Република Армения докладва на Европейския съюз за постигнатия напредък по отношение на сближаването, когато това е целесъобразно, преди края на преходните периоди, предвидени в настоящото споразумение. При докладването и оценяването, включително що се отнася до условията и реда и честотата на оценките, се вземат предвид специалните условия и ред, предвидени в настоящото споразумение, или решенията на институционалните органи, създадени с настоящото споразумение.
 3. Оценката на сближаването може да включва проверки на място с участието на институции на Европейския съюз, органи и агенции, неправителствени организации, надзорни органи, независими експерти и други, според необходимото.
 Член 373
 Резултати от наблюдението, включително оценки на сближаването
 1. Резултатите от дейностите по наблюдение, включително оценките на сближаването по член 11, се обсъждат в съответните органи, създадени с настоящото споразумение. Тези органи могат да приемат съвместни препоръки, които се представят на Съвета за партньорство.
 2. Ако страните се споразумеят, че необходимите мерки, попадащи в приложното поле на дял VI, са били приложени и се изпълняват, Съветът за партньорство, в съответствие с предоставените му правомощия по член 319, параграф 3 и член 335, параграф 2, взема решение относно по-нататъшното отваряне на пазара, когато това е предвидено в дял VI.
 3. Процедурата по уреждане на спорове, предвидена в дял VI, не се прилага по отношение на съвместна препоръка, представена на Съвета за партньорство в съответствие с параграф 1, или по отношение на невъзможността да се постигне съгласие по такава препоръка. Процедурата по уреждане на спорове, определена в дял VI, не се прилага по отношение на решение, взето от Подкомитета по географските означения, или по отношение на невъзможността да се вземе решение.
 Член 374
 Ограничения в случай на затруднения по платежния баланс и външната финансова позиция
 1. Когато някоя от страните изпитва сериозни затруднения, свързани с платежния баланс или с външната финансова позиция, или е изправена пред заплаха от настъпването на такива затруднения, тя може да приеме или да запази защитни или ограничителни мерки, засягащи движението на капитали, плащанията или трансферите.
 2. Мерките по параграф 1:
 a)
 третират страна не по-малко благоприятно от субект, който не е страна, в сходна ситуация;
 б)
 са съвместими с Учредителния договор на Международния валутен фонд от 1944 г., когато е приложимо;
 в)
 не причиняват излишни вреди на търговските, икономическите и финансовите интереси на другата страна;
 г)
 имат временен характер и с подобряване на ситуацията, посочена в параграф 1, постепенно отпадат.
 3. В случая на търговия със стоки всяка страна може да приеме или да запази ограничителни мерки, за да защити платежния си баланс или външната си финансова позиция. Тези мерки


text:
трябва да са в съответствие с ГАТТ от 1994 г. и с Меморандума за разбирателство относно разпоредбите на ГАТТ от 1994 г., отнасящи се до платежния баланс.
 4. В случая на търговия с услуги всяка страна може да приеме ограничителни мерки, за да защити платежния си баланс или външната си финансова позиция. Такива мерки трябва да са в съответствие с ГАТС.
 5. Страната, която е запазила или е приела ограничителни мерки по параграф 1, бързо уведомява другата страна за тях и представя във възможно най-кратък срок график относно тяхното премахване.
 6. Когато са били приети или запазени ограничения съгласно настоящия член, в Комитета за партньорство бързо се провеждат консултации, ако такива консултации вече не се провеждат извън контекста на настоящото споразумение.
 7. По време на консултациите се прави оценка на затрудненията, свързани с платежния баланс или с външната финансова позиция, които са довели до съответните мерки, като се вземат предвид, наред с друго, фактори като:
 a)
 естеството и степента на затрудненията;
 б)
 външната икономическа и търговска конюнктура; или
 в)
 други възможни коригиращи мерки.
 8. По време на консултациите се обръща внимание на съответствието на всякакви ограничителни мерки с параграфи 1 и 2.
 9. По време на тези консултации всички констатации за статистически и други факти, представени от Международния валутен фонд, отнасящи се до валутния обмен, паричните резерви и платежния баланс, се приемат от страните, като заключенията се основават на оценката на Международния валутен фонд за платежния баланс и за външната финансова позиция на засегнатата страна.
 Член 375
 Данъчно облагане
 1. Настоящото споразумение се прилага по отношение на данъчни мерки само доколкото това е необходимо, за да бъдат приведени в действие разпоредбите на настоящото споразумение.
 2. Никоя от разпоредбите на настоящото споразумение не се тълкува по начин, който възпрепятства приемането или прилагането на мерки, които целят предотвратяване на избягването или на укриването на данъци в съответствие с данъчните разпоредби на спогодбите за избягване на двойното данъчно облагане, с други данъчни договорености или с вътрешното данъчно законодателство.
 Член 376
 Делегирани правомощия
 Освен ако не е предвидено друго в настоящото споразумение, всяка от страните гарантира, че всяко лице, включително държавно предприятие, предприятие, на което са предоставени специални права или привилегии, или определен монопол, на които една от страните е делегирала регулаторно, административно или друго властническо правомощие на което и да е равнище на управление, при упражняване на това правомощие действа в съответствие със задълженията на страната, предвидени в настоящото споразумение.
 Член 377
 Изпълнение на задълженията
 1. Страните предприемат всички необходими мерки за изпълнението на техните задължения по настоящото споразумение. Те гарантират постигането на целите, определени в настоящото споразумение.
 2. Страните се споразумяват да се отзовават бързо на искането за консултация по искане на всяка от тях, като използват подходящи канали, с цел обсъждане на всеки въпрос, който се отнася до тълкуването или прилагането на настоящото споразумение и до други относими аспекти на отношенията между страните.
 3. Всяка от страните сезира Съвета за партньорство за всеки спор, свързан с тълкуването или прилагането на настоящото споразумение, в съответствие с член 378.
 4. Съветът за партньорство


text:
може да уреди всеки спор чрез решение със задължителна сила в съответствие с член 378.
 Член 378
 Уреждане на спорове
 1. При възникване на спор между страните относно тълкуването или прилагането на настоящото споразумение всяка от страните може да изпрати на другата страна и на Съвета за партньорство официално искане за решаване на спорния въпрос. Чрез дерогация споровете относно тълкуването и прилагането на дял VI се уреждат единствено от глава 13 от дял VI.
 2. Страните полагат усилия да разрешат спора, като започват добросъвестни консултации в рамките на Съвета за партньорство с цел постигане на взаимноприемливо решение във възможно най-кратък срок.
 3. Консултациите по всеки спор могат да се провеждат и по време на всяко заседание на Комитета за партньорство или на всеки друг съответен орган, посочен в член 364, при наличието на съгласие между страните или по искане на една от тях. Консултациите могат да се провеждат и писмено.
 4. Страните предоставят на Съвета за партньорство, на Комитета за партньорство или на други съответни подкомитети или органи цялата информация, необходима за задълбочено разглеждане на ситуацията.
 5. Спорът се смята за решен, когато Съветът за партньорство вземе решение със задължителна сила за уреждането му, както е предвидено в член 377, параграф 4, или когато обяви, че спорът е приключил.
 6. Цялата информация, оповестена по време на консултациите, остава поверителна.
 Член 379
 Подходящи мерки в случай на неизпълнение на задълженията
 1. Всяка страна може да предприеме подходящи мерки, ако даден спорен въпрос не е решен в срок от три месеца от датата на уведомяване за официално искане за уреждане на спора в съответствие с член 378 и ако страната ищец все още смята, че другата страна не е изпълнила някое задължение по настоящото споразумение. Изискването за тримесечен срок на консултации не се прилага по отношение на изключителните случаи по параграф 3 на настоящия член.
 2. При избора на подходящи мерки се дава предимство на мерките, които в най-малка степен засягат действието на настоящото споразумение. Освен в случаите, описани в параграф 3 от настоящия член, тези мерки не могат да включват спиране на упражняването на права или на изпълнението на задължения, предвидени съгласно разпоредбите на настоящото споразумение, изложени в дял VI. Съветът за партньорство се уведомява незабавно за мерките по параграф 1 от настоящия член, като те са предмет на консултации в съответствие с член 377, параграф 2 и на процедурата за уреждане на спорове в съответствие с член 378, параграфи 2 и 3.
 3. Изключенията по параграфи 1 и 2 се отнасят до:
 a)
 денонсиране на настоящото споразумение, което не е допустимо съгласно общите норми на международното право; или
 б)
 нарушение от другата страна на някой от съществените елементи на настоящото споразумение, посочени в член 2, параграф 1 и член 9, параграф 1.
 Член 380
 Връзка с други споразумения
 1. Настоящото споразумение заменя СПС. Позоваванията на СПС във всички други споразумения между страните се тълкуват като позовавания на настоящото споразумение.
 2. До момента, в който се постигнат равностойни права за физическите и юридическите лица съгласно настоящото споразумение, то не засяга правата,


text:
предоставени им чрез съществуващи споразумения, които имат задължителна сила за една или няколко държави членки, от една страна, и за Република Армения, от друга страна.
 3. Съществуващите споразумения, които се отнасят до конкретни области на сътрудничество, попадащи в приложното поле на настоящото споразумение, се смятат за част от цялостните двустранни отношения, уредени с настоящото споразумение, и като част от обща институционална рамка.
 4. Страните могат да допълват настоящото споразумение, като сключват специални споразумения във всяка област, която попада в приложното му поле. Тези специални споразумения представляват неразделна част от цялостните двустранни отношения, уредени с настоящото споразумение, и са част от обща институционална рамка.
 5. Без да се засягат съответните разпоредби на Договора за Европейския съюз и на Договора за функционирането на Европейския съюз, настоящото споразумение и предприетите в съответствие с него действия по никакъв начин не засягат правомощията на държавите членки да предприемат действия за двустранно сътрудничество с Република Армения или да сключват, когато е целесъобразно, нови споразумения за сътрудничество с Република Армения.
 Член 381
 Срок на действие
 1. Настоящото споразумение се сключва за неограничен срок.
 2. Всяка страна може да денонсира настоящото споразумение чрез писмено уведомление до другата страна по дипломатически път. Настоящото споразумение се прекратява шест месеца след датата, на която е получено уведомлението.
 Член 382
 Определяне на страните
 За целите на настоящото споразумение понятието „страни“ означава Европейският съюз или неговите държави членки или Европейският съюз и неговите държави членки съгласно съответните им правомощия, произтичащи от Договора за Европейския съюз и Договора за функционирането на Европейския съюз, и когато е приложимо, означава и Евратом съгласно нейните правомощия по Договора за създаване на Европейската общност за атомна енергия, от една страна, и Република Армения, от друга страна.
 Член 383
 Териториално приложение
 Настоящото споразумение се прилага, от една страна, на териториите, в които се прилагат Договорът за Европейския съюз, Договорът за функционирането на Европейския съюз и Договорът за създаване на Европейската общност за атомна енергия, и в съответствие с предвидените в посочените договори условия, а от друга страна — на територията на Република Армения.
 Член 384
 Депозитар на споразумението
 Депозитар на настоящото споразумение е Генералният секретариат на Съвета на Европейския съюз.
 Член 385
 Влизане в сила, заключителни разпоредби и временно прилагане
 1. Страните ратифицират или одобряват настоящото споразумение в съответствие със собствените си процедури. Документите за ратифициране или одобрение се депозират при депозитаря.
 2. Настоящото споразумение влиза в сила на първия ден от втория месец след датата, на която е депозиран последният документ за ратифициране или одобрение.
 3. Настоящото споразумение може да бъде изменяно писмено по взаимно съгласие на страните. Такива изменения влизат в сила в съответствие с разпоредбите на настоящия член.
 4. Приложенията, протоколите и декларацията съставляват неразделна част от настоящото споразумение.
 5. Независимо от параграф 2, Европейският съюз и Република Армения могат да прилагат временно цялото настоящо споразумение или части от него съгласно съответните си вътрешни процедури, според случая.
 6. Временното прилагане започва от първия ден на втория месец след датата на получаване от депозитаря на следното:
 a)
 уведомлението от страна на Европейския съюз относно приключването на необходимите